Vladimir Tkatšov (sündinud 1995)

Vladimir Eduardovitš Tkatšov (vene keeles Владимир Эдуардович Ткачёв; sündinud 5. oktoobril 1995 Omskis) on Venemaa jäähokimängija, kes mängib American Hockey League'i (AHL) klubis Ontario Reign ründajana vasakäärel.

Ta alustas klubikarjääri Omski Avangardis, mille koosseisus debüteeris ta KHL-is hooajal 2013–14.

Aastatel 2013–2015 mängis ta Quebec Major Junior Hockey League'i klubides Moncton Wildcats ja Quebec Remparts. 2014. aastal osales ta NHL-i klubi Edmonton Oilersi treeninglaagris, kuid klubiga lepingut sõlmida tal ei olnud võimalik."NHL rules Oilers contract with Vladimir Tkachev ineligible". Edmonton Sun. 1.10.2014. Vaadatud 10.10.2020

2015. aasta septembris naasis Tkatšov Venemaale, liitudes Peterburi SKA-ga. Ta mängis hooajal 2015–16 põhiliselt klubi noortevõistkonnas SKA-1946.

Aastatel 2016–2018 mängis ta KHL-is Vladivostoki Admirali ridades. Hooajal 2017–18 oli ta klubi resultatiivseim mängija (14+16), kuigi sama hooaja lõpus liitus ta Ufa Salavat Julajeviga. 2019. aasta juulis naasis SKA-sse, sõlmides klubiga kaheaastase lepingu. Aastatel 2018 ja 2020 valiti Tkatšov KHL-i tähtede mängule.

2021. aasta mais sõlmis ta üheaastase lepingu Los Angeles Kingsiga."LA Kings Agree To Terms With Vladimir Tkachyov On A One-Year Contract". nhl.com. 29.5.2021. Vaadatud 27.4.2022 NHL-is debüteeris ta 14. oktoobril 2021 hooaja avamängus Vegas Golden Knightsi vastu, saades selles mängus kirja kaks väravasöötu. Pärast seda osales ta veel kolmes põhiturniiri mängus, kuni suunati AHL-i Kingsi tütarklubisse Ontario Reign.

 Viited 

 Välislingid 
 Vladimir Tkatšov KHL.ru lehel
 Vladimir Tkatšov hockeydb.com lehel

Kategooria:Venemaa jäähokimängijad
Kategooria:Los Angeles Kingsi mängijad
Kategooria:Omski Avangardi mängijad
Kategooria:Peterburi SKA mängijad
Kategooria:Ufa Salavat Julajevi mängijad
Kategooria:Sündinud 1995